Пщащэхэм я нэхъыфIхэр
«Адыгэ пщащэ-2017» республикэпсо зэпеуэр Кэнжэ ЩэнхабзэмкIэ и унэм махуэку кIуам щекIуэкIащ. Ар къызэрагъэпэщащ Дунейпсо, Къэбэрдей Адыгэ Хасэхэм, Урысейм ис адыгэхэм я лъэпкъ щэнхабзэ автономием, Налшык къалэ администрацэм ЩэнхабзэмкIэ и къудамэм, Кэнжэ ЩэнхабзэмкIэ и унэм, «Адыгэ псалъэ» газетым и редакцэм.
«Адыгэ пщащэ-2017» Хьэмгъуокъу Элинэ. Сурэтыр Къарей Элинэ трихащ. Мы гъэм абы хэтащ КъБР-м и къалэхэмрэ районхэмрэ къикIа пщащэу 8. Зэпеуэм хэта хъыджэбзхэм ягъэлъэгъуащ зэрыакъылыфIэр, анэдэлъхубзэр дахэу зэрагъэшэрыуэр, сыт хуэдэ Iуэхуми зэрыхуэIэкIуэлъакIуэр, хабзэм зэрыхащIыкIыр, нэгъуэщIхэри. КъэпщытакIуэхэр набдзэгубдзаплъэу зыкIэлъыплъа хъыджэбзхэм нэхъыфIыр къахэпхыныр тынштэкъым, ауэ увыпIэхэр мыпхуэдэу ягуэшащ:
Гран-при — Хьэмгъуокъу Элинэ (Къэхъун);
Япэ адыгэ пщащэ — Бахъсэн Дианэ (Дыгулыбгъуей);
ЕтIуанэ адыгэ пщащэ — Тэтэр Аминэ (Кэнжэ);
Ещанэ адыгэ пщащэ — Мамбэт Маринэ (Шэджэм къалэ);
Адыгэ къафэм и гуащэ хъуащ Джаурджий Аидэ (Тэрч къалэ);
Пщащэ нэфIэгуфIэу къыщIэкIащ Дыкъынэ Залинэ (Кэнжэ);
Пщащэ щIыкIафIэу къалъытащ Къардэн Миланэ (Шэджэм къалэ);
ПщафIэ Iэзэу къыхахащ Къущхьэ ФатIимэ (Мэрзэхъу).
Зэпеуэр зэрекIуэкIам теухуа тхыгъэ ди газетым и къыкIэлъыкIуэ къыдэкIыгъуэхэм ящыщ зым тетынущ.
НэщIэпыджэ Замирэ.
